重遊南嶽
作者：范成大
朝代：宋

paragraphs: 捨舟得馬如馭氣，步入青松三十里。
我從蠻嶺瘴煙來，不怕雨雲埋嶽趾。
憶昔南征款廟庭，往來無恙神所祉。
當時已有歸田願，帝臨此心如白水。
煌煌南正館於東，手握八觚溫玉璽。
駿奔灊霍左右輔，好生不殺扶炎紀。
崇禋竣事曉壇空，躋攀小試青鞋底。
不知雲磴幾千丈，但見漫山白龍尾。
石頭招我上南臺，瑞應闌干天半倚。
福嚴鐘聲過橋來，彷彿三生如夢裏。
堂中尊者已先去，苔鎖巖扉何日啟。
竹嫌磽确老逾瘦，松畏高寒蟠不起。
癯儒尚病怕深登，幽討未窮行且止。
我評七十二高峰，鬰律穹窿少觀美。
儼然可瞻不可玩，往往雄尊如負扆。
乃知嶽鎮蓋深厚，不與他山爭秀偉。
區區獻狀眩兒童，乳洞淡巖真戲耳。